सिंगर ने कहा- गैंगस्टर गोल्डी बरार ने वॉयस नोट भेजा, परिवार में दहशत
Punjabi Singer-rapper Honey Singh Death Threat News;  हनी ने दिल्ली पुलिस की स्पेशल सेल में शिकायत दर्ज करते हुए प्रोटेक्शन की मांग की है। गोल्डी, सिद्धू मूसेवाला मर्डर केस का मुख्य आरोपी है और इस वक्त कनाडा में है।
फेमस पंजाबी सिंगर-रैपर हनी सिंह को जान से मारने की धमकी मिली है। सिंगर के मुताबिक उन्हें गैंगस्टर गोल्डी बरार ने एक वॉयस नोट के जरिए जान से मारने की धमकी दी है। हनी ने दिल्ली पुलिस की स्पेशल सेल में शिकायत दर्ज करते हुए प्रोटेक्शन की मांग की है। गोल्डी, सिद्धू मूसेवाला मर्डर केस का मुख्य आरोपी है और इस वक्त कनाडा में है।
हनी ने पुलिस को दिए जरूरी एविडेंस
ANI को दिए एक इंटरव्यू में हनी ने कहा- मैं अमेरिका में था और मेरे मैनेजर को धमकी भरे कॉल आए हैं। मुझे भी जान से मारने की धमकी मिली है। इस बारे में मैंने दिल्ली पुलिस कमिश्नर को शिकायत कर दी है।
मैंने पुलिस को सारे एविडेंस दे दिए हैं। उन्होंने मुझे भरोसा दिलाया है कि वो इस बारे में जल्द पता लगाएंगे।
मैं और मेरा पूरा परिवार डरा हुआ है
एनडीटीवी से बात करते हुए सिंगर ने कहा- मैं डरा हुआ हूं। मेरा पूरा परिवार डरा हुआ है। मुझे हमेशा लोगों से बहुत प्यार मिला है। यह पहली बार है जब मुझे किसी ने इस तरह की धमकी दी है।
मेरे स्टाफ और मुझे इंटरनेशनल नंबर्स से कॉल और वॉयस नोट आए हैं जिसमें धमकी देने वाले ने खुद को गोल्डी बरार बताया है। मैंने ये सभी एविडेंस कमिश्नर को देते हुए उनसे सुरक्षा की मांग की है।
सिद्धू मूसेवाला के मर्डर के एक साल बाद हनी को मिली धमकी
हनी सिंह को जान से मारने की धमकी, सिंगर सिद्धू मूसेवाला के मर्डर के ठीक एक साल बाद मिली है। सिद्धू को पिछले साल उन्हीं की कार में शूट किया गया था।
इसके बाद गोल्डी बरार ने एक फेसबुक पोस्ट पर सिद्धू मूसेवाला की हत्या की साजिश रचने की बात कबूली थी।